Circulația în județul Iași este îngreunată din cauza acumulărilor de ape de pe mai multe drumuri, iar echipajele sunt pregătite să intervină la fața locului, a transmis Direcţia Regională de Drumuri şi Poduri Iaşi.
Pe DN 24 limita cu judeţul Vaslui, DN 28 Bălţaţi – Războieni, DN 28B Boureni – Balş circulația se desfășoară în condiții grele din cauza precipitațiilor abundente, iar echipajele vor interveni pentru curățarea carosabilului după ce apele se vor retrage, informează știrileprotv.
Șoferii sunt sfătuiți să circule cu prudență și să adapteze viteza la condițiile meteo.
Moldova se afla sub un cod galben de precipitații abundente, până miercuri după-amiază.
Și județul Buzău se confruntă cu vremea severă, iar pompierii au intervenit în mai multe gospodării pentru evacuare.
„În ultimele 20 de minute pompierii buzoieni au fost solicitaţi să intervină pentru evacuarea apei din 3 gospodării: curte inundată în municipiul Buzău (str. Aleea Florilor); curte inundată în municipiul Râmnicu Sărat; locuinţă inundată în localitatea Râmnicelu. Situaţiile menţionate nu au produs victime. În acest moment se execută acţiuni pentru extragerea apei”, a transmis ISU.
Un cod galben de averse torențiale este în vigoare în județul Buzău, până miercuri. Se pot acumula chiar și 25-30 l/mp de apă și izolat peste 40-50 l/mp.